钦定古今图书集成/方舆汇编/边裔典/第085卷
## 钦定古今图书集成/方舆汇编/边裔典/第085卷

| 钦定古今图书集成 方舆汇编 第八十五卷 |

| |

钦定古今图书集成方舆汇编边裔典

第八十五卷目录

阿端部汇考

明〈太祖洪武一则　成祖永乐一则　仁宗洪熙一则　宣宗宣德三则　英宗正统一则〉

哈梅里部汇考

明〈太祖洪武五则〉

尼八剌部汇考

明〈太祖洪武三则　成祖永乐四则　宣宗宣德一则〉

哈烈部汇考一

明〈太祖洪武三则　成祖永乐十则　宣宗宣德三则　英宗正统二则　天顺二则　世

宗嘉靖一则〉

哈烈部汇考二

明一统志〈哈烈土产考〉

曲先卫部汇考

明〈太祖洪武一则　成祖永乐一则　仁宗洪熙一则　宣宗宣德五则　英宗正统二则

宪宗成化一则　孝宗弘治一则　武宗正德一则　世宗嘉靖一则〉

长河西鱼通宁远部汇考

明〈太祖洪武四则　成祖永乐二则　英宗正统一则　宪宗成化五则　孝宗弘治一则

世宗嘉靖一则　穆宗隆庆一则〉

西洋古里部汇考

明〈成祖永乐九则　宣宗宣德二则　英宗正统一则〉

皇清〈康熙五则〉

西洋古里部杂录

速睹嵩部汇考

明〈成祖永乐一则〉

土鲁番部汇考

明〈成祖永乐三则　仁宗洪熙一则　宣宗宣德三则　英宗正统二则　代宗景泰一则

英宗天顺一则　宪宗成化九则　孝宗弘治二则　武宗正德五则　世宗嘉靖七则

穆宗隆庆一则〉

皇清〈顺治二则　康熙二则〉

边裔典第八十五卷

明

### 太祖洪武八年置阿端卫

按《明外史》：“阿端卫在撒里畏兀儿之地，洪武八年置。
后为朵儿只巴残破，其卫遂废。”

### 成祖永乐四年复置阿端卫

按《明外史阿端卫传》：“永乐四年冬，酋长小薛忽鲁扎
等来朝贡，请复置卫设官。从之，授小薛等指挥佥事。”

### 仁宗洪熙 年阿端酋锁鲁丹以劫掠朝使惧大兵进讨率其部人远窜

按《明外史阿端卫传》：“洪熙时，曲先酋散即思邀劫朝
使，胁阿端指挥锁鲁丹偕行。已，大军出征，锁鲁丹惧，
率部众远窜，失其印。”

### 宣宗宣德元年诏遣使招阿端逃窜酋长

按《明外史阿端卫传》：“宣德初，遣使招抚锁鲁丹，犹不
敢归，依曲先杂处。”

宣德六年，赦真只罕，使还居帖儿谷旧地。

按《明外史阿端卫传》：“宣德六年春，西宁都督史昭言，
‘曲先卫真只罕等本别一部，因其父助散，即思为逆，
窜处毕力术江，其地当乌斯藏孔道，恐复为乱，宜讨
之’。帝敕昭曰：‘残寇穷迫，无地自容，宜遣人宥其罪，令
复故业’。”于是真只罕率所部还居帖儿谷旧地。
宣德七年，真只罕入朝，请回阿端故城，许之，赐玺书
给印。

按《明外史阿端卫传》：“‘宣德七年正月，真只罕入朝，天
子喜，授指挥同知，令掌卫事，以指挥佥事卜答兀副
之。真只罕因言，阿端故城在回回之境，去帖儿谷尚
一月程，朝贡艰，乞移本土为便’。天子从其请，仍给以
印，赐玺书抚慰之。”

### 英宗正统 年阿端入贡

按《明外史阿端卫传》，“正统朝，数入贡，后不知所终。”其
时西域地面亦有名阿端者，贡道从哈密入，与此为
两地云。

明

### 太祖洪武十三年都督濮英练兵西凉请开哈梅里之路其王兀纳失里遣使纳款

按《明外史》：哈梅里地近甘肃，元诸王兀纳失里居之。
洪武十三年，都督濮英练兵西凉，请出师略地，开哈
梅里之路，以通商旅。太祖赐玺书曰：“略地之请，听玺
便宜，然将以谋为本，尔慎毋忽。”英遂进兵，兀纳失里
惧，使使纳款洪武十四年，兀纳失里遣使贡马，诏赐文绮。

按《明外史哈梅里传》，“洪武十四年五月，遣回回阿老
丁来朝，贡马，诏赐文绮，遣往畏吾儿之地，招谕诸番。”
洪武二十三年，诏谕都督宋晟严备兀纳失里
按《明外史哈梅里传》，“洪武二十三年，帝闻兀纳失里
与别部相仇杀，谕甘肃都督宋晟等严兵备之。
洪武二十四年，兀纳失里请互市，不许，遂邀杀西域
贡使，命刘”真、宋晟等讨之，破其城，兀纳失里遁。
按《明外史哈梅里传》：“洪武二十四年，使使请于延安、
绥德、平凉、宁夏，以马互市。帝曰：‘番人黠而多诈，互市
之求，安知非觇？我中国利其马而不虞其害，所丧必
多，宜勿听。自今至者，悉送京师’。”时西域回纥来贡者，
多为哈梅里所遏，有从他道来者，又遣兵邀杀之。帝
闻之怒，其年八月命都督佥事刘真偕宋晟督兵讨
之。真等由凉州西出，乘夜直抵城下，四面围之。其知
院岳山夜缒城降。黎明，兀纳失里驱马三百馀匹突
围而出。官军争取其马，兀纳失里率家属随马后遁
去。真等攻破其城，斩幽王别儿怯帖木儿、国公省阿
桑尔只等一千四百人，获王子别列怯部属千七百
三十人，金、银、印各一，马六百三十匹。

洪武二十五年，兀纳失里贡马骡，请罪。赐之“白金文
绮。”

按《明外史哈梅里传》：“洪武二十五年，遣使贡马骡请
罪。帝纳之，赐白金文绮。”

明

### 太祖洪武十七年遣使招尼八剌国

按《明外史尼八剌传》：“尼八剌国在诸藏之西，去中国
绝远，其王皆僧为之。洪武十七年，太祖已招徕诸番，
议通使其地。命僧智光赍玺书彩币往，并使其邻境
地涌塔国。智光精释典，负才辨，宣扬天子德意。其王
马达纳罗摩即遣使随入朝，贡金塔、佛经、名马、方物。
洪武二十年，尼八剌使者入贡。”

按《明外史尼八剌传》：“洪武二十年，尼八剌使者达京
师，赐银印、玉、图书、诰敕、符验、幡幢、彩币，又赐其使者。
洪武二十三年，尼八剌使者入贡。”

按《明外史尼八剌传》：“洪武二十三年，尼八剌再贡，加
赐玉图书红罗伞。终太祖时，数岁一贡。”

### 成祖永乐七年尼八剌遣使朝贡

按《明外史尼八剌传》：“成祖嗣位，复命智光使尼八剌
国。永乐七年，遣使来朝。”

永乐十一年，命杨三保赍玺书、银币，赐尼八剌国王
沙葛新的及地涌塔王可般。

按：《明外史》《尼八剌传》云云。

永乐十二年，赐“尼《八剌诰》”及镀金银印。

按《明外史尼八剌传》：“十二年，遣使来贡，封沙葛新的
为尼八剌国王，赐诰及镀金银印。”

永乐十六年，尼八剌遣使来贡。

按《明外史尼八剌传》：“永乐十六年，尼八剌遣使来贡，
命中官邓诚赍玺书锦绮纱罗往报之。所经罕东灵
藏、必力工瓦、乌斯藏及野蓝卜纳皆有赐。”

### 宣宗宣德二年遣赐尼八剌王锦彩

按《明外史尼八剌传》：“宣德二年，又遣中官侯显赐尼
八剌王绒锦纻丝，地涌塔王如之。自后贡使不复至。”

明

### 太祖洪武二十五年遣使招谕哈烈赐以绮币不至按明外史哈烈传哈烈一名黑鲁在撒马儿罕西南三千里去嘉峪关万二千馀里西域大国也元驸马

帖木儿既君撒马儿罕，又遣其子沙哈鲁据哈烈。洪
武时，撒马儿罕及别失八里咸朝贡，哈烈道远不至。
洪武二十五年遣官诏谕其王，赐文绮彩币，犹不至。
按《明一统志》，哈烈古无可考。其地居平川，四面皆大
山。元驸马帖木儿之子沙哈鲁，国人尊之为“速鲁檀”，
犹华言君王也。东有俺都淮、八剌墨等城，皆隶焉。本
朝洪武二十五年，遣使诏谕酋长，赐织金文绮。东北
至撒马儿罕一千四百里，东至肃州一万一千里。
按陈诚《西域记》：“衣服喜鲜洁，色尚白，有丧易以青。国
主之居，窗壁以金银瑟瑟为饰，地施毡罽，重席而坐。”
富家居室，服用颇同国主，礼仪简略。君臣相见，但行
跪礼。无刑法，有罪罚钱。而坊市不设斗斛，但用权衡。
凡宴会，环列而坐。酒器用金银，馀用陶瓦。食无匕著惟以手取。婚室多以姊妹，谓为至亲。死无棺椁，以布
囊裹尸瘗之。国有学舍，中为一大室，四面皆房廊，以
居游学之士，名曰“默得儿塞。”俗无正朔，不用甲子，以
七日为一周。择日用事，则以第一日名“阿啼”，纳为上
吉，凡拜天、聚会用之。酒禁甚严，修行者多不饮酒，恐
亵天也。

洪武二十八年，遣给事中傅安以兵往哈烈，为撒马
儿罕所留，不得达。

按《明外史哈烈传》，“洪武二十八年，遣给事中傅安、郭
骥等携士卒千五百人往，为撒马儿罕所留，不得达。
洪武三十年，遣按察使陈德文等往，哈烈亦不还。”
按《明外史哈烈传》，“洪武三十年，又遣北平按察使陈
德文等往，亦久不还。”

### 成祖永乐元年遣使以彩币赐哈烈仍不至

按《明外史哈烈传》：“成祖践祚，遣官赍玺书彩币赐其
王，犹不报命。永乐五年，安等还德文，遍历诸国，说其
酋长入贡，皆以道远无至者，亦是年始还。德文，保昌
人，采诸方风俗，作为歌诗以献。帝嘉之，擢佥都御史。
永乐六年，复遣傅安赍书币往哈烈，始遣人入贡。”
按《明外史哈烈传》：“永乐六年，复遣安赍书币往哈烈，
其”酋沙哈鲁把都儿始遣使随安朝贡。

永乐七年，傅安达京师，复往哈烈，哈烈遣使朝贡
按《明外史哈烈传》：“永乐七年安达京师复命赍赐物，
偕其使往报。”

按《明一统志》：“永乐七年，哈烈头目么赉等来朝，并贡
方物。”

永乐十一年，西域诸国皆随哈烈入贡。

按《明外史哈烈传》：“永乐八年，其酋遣使朝贡。撒马儿
罕酋哈里者，哈烈酋兄子也。二人不相能，数构兵。帝
因其使还，命都指挥白阿儿忻台赍敕谕之曰：‘天生
民而立之君，俾各遂其生。朕统御天下，一视同仁，无
间遐迩。屡书遣使谕尔，尔能虔修职贡，抚辑人民，安
于西徼，朕甚嘉之。比闻尔与从子哈里构兵相仇，朕
为恻然。一家之亲，恩爱相厚，足制外侮。亲者尚尔乖
戾，疏者安得协和。自今宜休兵息民，保全骨肉，共享
太平之福’。”因赐彩币，并敕谕哈里罢兵，亦赐彩币。白
阿儿忻台既奉使，循诣撒马儿罕、失剌思、俺的干、俺
都淮、土鲁番、火州、柳城、哈实哈儿诸国，赐之币帛，谕
令入朝。诸酋长咸喜，各遣使偕哈烈使臣贡狮子、西
马、文豹诸物。十一年达京师。帝喜，御殿受之，犒赐有
加。自是，诸国使并至，皆序哈烈于首。及归，命中官李
达、吏部员外郎陈诚、户部主事李暹、指挥金哈蓝伯
等送之。就赍玺书、文绮、纱罗、布帛诸物，分赐其酋。
永乐十三年，哈烈入贡。

按《明外史哈烈传》：“永乐十三年，李达等还，哈烈诸国
复遣使偕来贡文豹、西马及他方物。”

永乐十四年，哈烈入贡。

按《明外史哈烈传》：“十四年，再贡。及还，命陈诚赍书币
报之，所过州县皆宴饯。”

永乐十五年，哈烈入贡。

按《明外史哈烈传》：“十五年，遣使随诚等来贡。”

永乐十六年，哈烈入贡。

按《明外史哈烈传》：“十六年复贡，命李达等报之如初。
永乐十八年，哈烈入贡。”

按《明外史哈烈传》：“十八年，偕于阗八答黑商来贡。
永乐二十年，哈烈入贡。”

按：《明外史哈烈传》：“二十年，复偕于阗来贡。”

### 宣宗宣德二年哈烈遣使入贡

按《明外史哈烈传》：“宣德二年，其头目打剌罕亦不剌
来朝，贡马。自仁宗不勤远略，宣宗承之，久不遣使绝
域，故其贡使亦稀至。”

宣德七年复命中官李贵通西域敕谕哈烈国王
按《明外史哈烈传》：“宣德七年复命中官李贵通西域，
敕谕哈烈酋沙哈鲁曰：昔朕皇祖太宗文皇帝临御
之日，尔等尊事朝廷，遣使贡献，始终如一。今朕恭膺
天命，即皇帝位，主宰万方，纪元宣德，小大政务，悉体
皇祖奉天恤民一视同仁之心。前遣使臣赍书币往
赐，道阻而回。今已开通，特命内臣往谕朕意。其益顺
天心，永笃诚好，相与往还，同为一家，俾商旅通行，各
遂所愿，不亦美乎！”因赐以文绮罗锦。贵等未至，其贡
使法虎儿丁巳抵京师，卒于馆。命官致祭，有司营葬。
寻复遣使随贵贡驼马、玉石。

宣德八年，哈烈入贡。

按《明外史哈烈传》：“宣德八年春，使者归，复命贵护送，
赐其王及头目彩币。秋，复来贡。”

### 英宗正统二年哈烈入贡

按《明会典》：“正统二年，哈烈指挥哈只等贡马及玉石。
正统三年，哈烈又入贡。”

按《明外史哈烈传》：“正统三年，来贡。英宗幼冲，大臣务
休息，不欲敝中国以事外蕃，故远方通贡者甚少。”

====天顺元年议通西域====按《明外史哈烈传》：“天顺元年，复议通西域，大臣莫敢
言，独忠义卫吏张昭抗疏切谏，事乃止。”

天顺七年复遣使谕哈烈。

按《明外史哈烈传》：“天顺七年，帝以中夏乂安，而远蕃
朝贡不至，分遣武臣赍玺书彩币往谕。于是都指挥
海荣、指挥马全得往哈烈。然自是来者颇稀，即哈烈
亦不以时贡。”

### 世宗嘉靖二十六年定三年一贡之例哈烈遂久不至

按《明外史哈烈传》：“‘嘉靖二十六年，甘肃巡抚杨博言，
西域入贡人多，宜为限制’。礼官言：祖宗故事，惟哈密
每年一贡，贡三百人送十一赴京，馀留关外有司供
给。他若哈烈、哈三、土鲁番、天方、撒马儿罕诸国，道经
哈密者，或三年五年一贡，止送三五十人。其存留赏
赉，俱如哈密例。顷来滥放入京，宜敕边臣恪遵此例，
滥放者罪之。”制可。然是时哈烈已久不至，嗣后朝贡
遂绝。其国最强大，王所居城方十馀里，垒石为屋，平
方若高台，不用梁柱瓦甓，中敞空虚数十间，窗牖门
扉悉雕刻花文，绘以金碧，地铺毡罽，无君臣上下，男
女相聚，皆席地趺坐。国人称其主曰锁鲁檀，犹言君
长也。男髡首缠以白布，妇女亦白布蒙首，仅露双目。
上下相呼，皆以名。相见止稍屈身，初见则屈一足三
跪，男女皆然。食无匕著。有瓷器，以葡萄酿酒。交易用
银钱，大小三等。不禁私铸，惟输税于酋长，用印记，无
印者禁不用市易。皆征税十二。不知斗斛，止设权衡，
无宫府，但有管事者，名曰“刀完。”亦无刑法，即杀人亦
止罚钱。以姊妺为妻妾。居丧止百日不用棺，以布裹
尸而葬。常于墓间设祭，不祭祖宗，亦不祭鬼神，惟重
拜天之礼。无干支朔望。每七日为一转，周而复始。岁
以二月、十月为“把斋”月，昼不饮食，至夜乃食，周月始
茹荤。城中筑大土室，中置一铜器，周围数丈，上刻文
字如古鼎状，游学者皆聚此，若中国太学然。有善走
者，日“可三百里，有急使传箭走报。”俗尚侈靡，用度无
节。土沃饶节候，多暖少雨。土产白盐、铜、铁、金、银、琉璃、
珊瑚、琥珀、珠翠之属。多育蚕，善为纨绮。木有桑、榆、柳、
槐、松、桧，果有桃、杏、李、梨、葡萄、石榴，谷有粟、麦、麻、菽。兽
有狮、豹、马、驼、牛、羊、鸡、犬。狮生于阿术河芦林中，初生
目闭，七日始开。土人于目闭时取之，调习其性，稍长
则不可驯矣。其旁近俺都淮、八答黑商，并隶其国。

《明？一统志》